補之見和復次韻二首  其一
作者：葛勝仲
朝代：宋

paragraphs: 仙曹無事身得閒，午睡絕惡呼當關。
榻施籧篨獨展轉，夢覺不離周孔間。
官出硯州初乏硯，過眼羅紋如過電。
半生用一即墨侯，頗欲易之貧不辦。
舊聞夢硯湘君祠，乃今神異真類之。
秣陵真儒豈虚授，文字之祥昌不衰。
擘牋亹亹稱名筆，正始微言欲儔匹。
終當辭藻瑞朝廷，更請焚膏勤繼日。